กฎกระทรวง ฉบับที่ 3 (พ.ศ. 2520) ออกตามความในพระราชบัญญัติการผังเมือง พ.ศ. 2518
กฎกระทรวง
กฎกระทรวง
ฉบับที่ ๓ (พ.ศ. ๒๕๒๐)
ออกตามความในพระราชบัญญัติการผังเมือง
พ.ศ. ๒๕๑๘[๑]
 

อาศัยอำนาจตามความในมาตรา ๕
และมาตรา ๑๙ แห่งพระราชบัญญัติการผังเมือง พ.ศ. ๒๕๑๘
รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ ๑
ให้ยกเลิกความในข้อ ๓ วรรคสอง แห่งกฎกระทรวง (พ.ศ. ๒๕๑๘) ออกตามความในพระราชบัญญัติการผังเมือง
พ.ศ. ๒๕๑๘ และให้ใช้ความต่อไปนี้แทน
ประกาศตามวรรคหนึ่งให้ปิดไว้ในที่เปิดเผย
ณ ที่ว่าการเขตหรือที่ทำการแขวงของกรุงเทพมหานคร หรือที่ว่าการอำเภอ
ที่ทำการขององค์การบริหารส่วนท้องถิ่น และสาธารณสถานในท้องที่ที่จะวางและจัดทำผังเมืองรวม
และที่ทำการของสำนักงานผังเมืองหรือของเจ้าพนักงานท้องถิ่น แล้วแต่กรณี
เป็นเวลาไม่น้อยกว่าสิบห้าวัน

ข้อ ๒
ให้ยกเลิกความในข้อ ๔ วรรคหนึ่ง แห่งกฎกระทรวง (พ.ศ. ๒๕๑๘) ออกตามความในพระราชบัญญัติการผังเมือง
พ.ศ. ๒๕๑๘ และให้ใช้ความต่อไปนี้แทน
ข้อ ๔ เมื่อได้มีการปิดประกาศตามข้อ ๓ แล้ว
ให้สำนักผังเมืองหรือเจ้าพนักงานท้องถิ่น แล้วแต่กรณี
จัดให้มีการประชุมเพื่อรับฟังข้อคิดเห็นของประชาชนในท้องที่ที่จะวางและจัดทำผังเมืองรวมอย่างน้อยสองครั้ง
โดยครั้งแรกให้จัดให้มีขึ้นภายในเวลาไม่น้อยกว่าสามสิบวัน
แต่ไม่เกินสี่สิบห้าวันนับตั้งแต่วันปิดประกาศ ส่วนครั้งต่อ ๆ ไป
ให้กำหนดภายในเวลาที่เห็นสมควร

ข้อ ๓
ให้ยกเลิกความในข้อ ๖ แห่งกฎกระทรวง (พ.ศ. ๒๕๑๘) ออกตามความในพระราชบัญญัติการผังเมือง
พ.ศ. ๒๕๑๘ และให้ใช้ความต่อไปนี้แทน
ข้อ ๖ ในการประชุมครั้งที่สองและครั้งต่อ ๆ ไป
ถ้ามีให้สำนักผังเมือง หรือเจ้าพนักงานท้องถิ่น แล้วแต่กรณี
จัดให้มีการปิดประกาศผังเมืองรวมที่ได้จัดทำขึ้นภายหลังการประชุมครั้งแรก ณ
ที่เปิดเผยใกล้สถานที่ประชุม เพื่อให้ประชาชนและผู้รับเชิญเข้าร่วมประชุมได้ตรวจดูก่อนวันประชุมเป็นเวลาไม่น้อยกว่าสิบห้าวัน


ให้ไว้ ณ วันที่ ๑๐ พฤษภาคม พ.ศ. ๒๕๒๐
สมัคร
สุนทรเวช
รัฐมนตรีว่าการกระทรวงมหาดไทย

หมายเหตุ :- เหตุผลในการประกาศใช้กฎกระทรวงฉบับนี้ คือ
โดยที่ระยะเวลาในการปฏิบัติตามข้อ ๓ วรรคสอง ข้อ ๔ วรรคหนึ่ง และข้อ ๖
แห่งกฎกระทรวง (พ.ศ. ๒๕๑๘) ออกตามความในพระราชบัญญัติการผังเมือง พ.ศ. ๒๕๑๘
ได้กำหนดไว้มากเกินสมควร ทำให้การปฏิบัติงานในการวางและจัดทำผังเมืองรวมล่าช้า
สมควรแก้ไขระยะเวลาให้น้อยลง เพื่อความเหมาะสมและรวดเร็วในการประชุมและรับฟังข้อคิดเห็นของประชาชนในการวางและจัดทำผังเมืองรวม
จึงจำเป็นต้องออกกฎกระทรวงนี้



































สุกัญญา/แก้ไข
๑
กันยายน ๒๕๕๑

[๑]
ราชกิจจานุเบกษา เล่ม ๙๔/ตอนที่ ๔๔/หน้า ๓๙๘/๒๔ พฤษภาคม ๒๕๒๐